Renoster jare ná gru-aanval hervestigSeha het ses jaar gelede net-net die gru-aanval oorleef. (Foto: Saving the Survivors) ŉ Tienjarige renoster waarvan die horing jare gelede wreedaardig in Noordwes uitgekap is, is Maandag eindelik in die natuur vrygelaat. Dit nadat hy sowat 30 operasies oor ŉ tydperk van ses jaar ontvang het in ŉ poging om sy verminkte gesig te herstel. Die polisie het destyds die renosterbul wat Sehawukele oftewel Seha gedoop is, naby ŉ heining van ŉ natuurreservaat aangetref. Hy was so vermink dat hy skaars kon vreet of hoor. Seha, wat “God wees ons genadig” in Zoeloe beteken, was die enigste van vyf renosters wat die aanval oorleef het. John Marais, wildveearts wat ook ŉ liefdadigheidsorganisasie Saving the Survivors bestuur, is ontbied om Seha te help red. Die organisasie spesialiseer daarin om renosters wat stropingsaanvalle oorleef te rehabiliteer. “Hy het eintlik besonder goed herstel,” sê Marais. “Ons sien uit na sy volgende hoofstuk waar ons hom in ŉ 2 000 ha kamp met twee koeie gaan hervestig.” Marais sê dat Seha se sinusholtes steeds blootgestel is ten spyte van die reeks operasies wat hy ondergaan het. Dié situasie hou moontlik ŉ risiko vir infeksie in. Natuurbewaarders het nietemin besluit dat dit ŉ goeie idee is om hom in die natuur vry te laat in die hoop dat hy met ŉ renosterkoei sal paar om die dalende renosterbevolking ŉ hupstoot te gee. Seha het in Junie 2019 ŉ renosterkalfie genaamd Daniël verwek nadat hy in 2018 goed genoeg herstel het en aan twee koeie blootgestel is. Andre Uys, bestuurder van die reservaat waar Seha nou aangehou word, sê ten spyte van Seha se rehabilitasie is dit nooit sonder risiko om ŉ renoster te hervestig nie. Seha is egter Maandag sonder probleme vrygelaat. Sy nuwe tuiste, wat hy met ander renosters deel, word egter geheim gehou om toekomstige stroperaanvalle te voorkom. Renosterstropers het binne die eerste ses maande van 2021 minstens 249 renosters afgemaai en altesaam 83 in die eerste helfte van 2020. Altesaam 24 renosters is in die bestek van twee weke in Desember verlede jaar gestroop.